
Hibriditás – a szükséges feszültségforrás? A társadalmi vállalkozások hibrid felépítéséből fakadó konfliktusok vizsgálata

A társadalmi vállalkozások jelenléte az utóbbi években nem csak a világon, hanem
Magyarországon is erősödött. Mindez nem meglepő, hiszen a XXI. század számos problémájára
jelenthetnek megoldást, mint a megváltozott munkaképességű emberek foglalkoztatása, a
környezetvédelem, vagy akár a menekültkrízis. Küldetésüket tekintve rendkívül sokszínűek,
azonban egy dologban megegyeznek: a különleges, hibrid felépítésben, amelynek
köszönhetően társadalmi céljukat gazdasági tevékenység végzésével érik el. Bár a hibrid
működés a társadalmi vállalkozások alapkövét jelenti, egyidejűleg kihívásokat is állít eléjük,
hiszen a két különböző cél egyensúlyban tartása nem egyszerű feladat.
Dolgozatomban azokat a helyzeteket vizsgáltam, mikor nem jön létre ez az egyensúly, tehát
előtérbe kerül az egyik tevékenység a másik rovására. Célom, hogy megtudjam, hogy a
szakirodalom alapján azonosítható tényezők, az emberi erőforrás menedzsment, illetve a
teljesítménymérés és a társadalmi hatásmérés nehézségei mekkora szerepet játszanak a hazai
társadalmi vállalkozások életében. A konfliktusok mélyebb feltárásához először áttekintettem
a releváns szakirodalmat, majd kvalitatív kutatási módszertan segítségével elvégeztem primer
kutatásom. A jelenség megértésének érdekében szakértői interjút készítettem a témakör egyik
tapasztalt szakértőjével, majd két magyarországi társadalmi vállalkozás, az Alko-soft, valamint
az AdniJóga esettanulmányát dolgoztam ki. Dolgozatom céljai között nem szerepelt az
eredmények számszerűsítése, hanem a vizsgált jelenség részletes megismerésére törekedtem a
valós kontextus figyelembevételével, így az általam választott módszertan alkalmas volt a
kutatás elvégzésére.
Eredményeim alapján elmondható, hogy a vizsgált társadalmi vállalkozások feszültségeiben
szignifikáns szerepet játszottak a korábban bemutatott tényezők (emberi erőforrás
menedzsment, illetve a teljesítménymérés összetettségéből fakadó problémák), valamint a
szervezetek kora, továbbá az olyan speciális helyzetek, mint az elmúlt évek pandémiás
időszaka. A dolgozat konklúziója, hogy a fiatalabb társadalmi vállalkozások esetén jellemzőbb
az egyensúly üzleti cél felé történő eltolódása, míg az idősebb szervezetek esetén a társadalmi
cél elsőbbsége megkérdőjelezhetetlen.



